## Zakon o izmjenama i dopunama Zakona o zaštiti vojnih i civilnih invalida rata

### NN 103/2003 (26.6.2003.), Zakon o izmjenama i dopunama Zakona o zaštiti vojnih i civilnih invalida rata

# HRVATSKI SABOR

1367

Na teme­lju
članka 88. Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZAŠTITI VOJNIH I CIVILNIH INVALIDA RATA

Proglašavam
Zakon o izmjenama i dopunama Zakona o zaštiti vojnih i civilnih invalida rata,
koji je donio Hrvatski sabor na sjednici 12. lip­nja 2003.

Broj:
01-081-03-2255/2
Zagreb, 18. lip­nja 2003.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O ZAŠTITI VOJNIH I CIVILNIH INVALIDA RATA

Članak
1.

U
Zakonu o zaštiti vojnih i civilnih invalida rata (»Narodne novine«, br. 33/92.,
77/92., 27/93., 58/93., 2/94., 76/94., 108/95., 108/96. i 82/01.) u članku 5.
točka 4. mijenja se i glasi:

»pri obavljanju vojnih i redarstvenih dužnosti u
stranoj zemlji u okviru mirovnih snaga i mirovnih misija ako ju je na tu
dužnost uputilo nadležno tijelo u okviru međunarodnih obveza poslije 15.
svibnja 1945. godine.«

Članak 2.

U članku 14. iza točke 3. dodaje se nova točka 4.
koja glasi:

»4. profesionalnu rehabilitaciju,«.

Dosadašnje točke 4. i 5. postaju točke 5. i 6.

Članak 3.

Iza članka 20. dodaje se podnaslov i članak 20.a koji
glasi:

»4. Profesionalna rehabilitacija

Članak 20.a

Mirnodopski
vojni invalid i civilni invalid rata kod kojeg je uzrok invalidnosti djelomično
ili u cijelosti posljedica rane, ozljede, bolesti, pogoršanja bolesti na osnovi
kojih je stekao svojstvo mirnodopskog, odnosno civilnog invalida rata a kod
kojeg postoji preostala radna sposobnost, ima pravo na profesionalnu
rehabilitaciju, uključujući osposobljavanje za obavljanje posla za koje se
traži stručna sprema viša od njegove, bez obzira je li mu nakon profesionalne
rehabilitacije osigurano zaposlenje, ako nema navršene godine života i to: žena
40 godina, a muškarac 45 godina.

O pravu na profesionalnu rehabilitaciju i roku
trajanja rehabilitacije u prvom stupnju rješava područna služba Hrvatskog
zavoda za zapošljavanje prema prebivalištu invalida, a u drugom stupnju Središnja
služba Hrvatskog zavoda za zapošljavanje, sukladno odredbama Zakona o
profesionalnoj rehabilitaciji i zapoš­lja­vanju osoba s invaliditetom.

Za vrijeme profesionalne rehabilitacije invalid ima
pravo na novčanu pomoć u visini osnovice za određivanje opskrbnine ako mu
redovni mjesečni prihodi po članu kućanstva ne prelaze dvostruku svotu redovnih
novčanih prihoda iz članka 34. stavka 1. točke 5. ovoga Zakona.

Ako invalid za vrijeme profesionalne rehabilitacije
živi izvan mjesta svoga prebivališta novčana pomoć iz stavka 3. ovoga članka
povećava se za 50%.

Za vrijeme dok invalid prima novčanu pomoć iz stavka
3. ovoga članka ne može koristiti pravo na opskrbninu.«

Članak 4.

Članak 24. briše se.

Članak 5.

U članku 25. stavku 2. iza riječi: »bračni drug i djeca«
stav­lja se zarez i dodaju riječi: »te roditelji«.

Članak 6.

U članku 26. dodaje se novi stavak 4. koji glasi:

»Pravo na obiteljsku invalidninu, pod uvjetima iz
stavka 3. ovoga članka, imaju roditelji vojnog, odnosno civilnog invalida rata
I. do IV. skupine koji je do smrti koristio dodatak za njegu i pomoć druge
osobe po osnovi oštećenja organizma, ako niti jedan član uže obitelji ne
koristi to pravo.«

Dosadašnji stavak 4. postaje stavak 5.

Članak 7.

U članku 27. stavku 1. iza riječi: »Roditelji« dodaju
se riječi: »iza osobe poginule, nestale ili umrle pod okolnostima iz članka 5.,
6., 7. i 8. ovoga Zakona«.

Članak 8.

U članku 28. iza stavka 2. dodaje se novi stavak 3.
koji glasi:

»Obiteljska invalidnina za jednog korisnika iza osobe
iz članka 12. točke 3. do 6. ovoga Zakona iznosi 25% mjesečno od osnovice iz
stavka 1. ovoga članka.«

if !supportEmptyParas endif

Dosadašnji stavci 3. i 4. postaju stavci 4. i 5.

Članak 9.

U članku 34. u uvodnoj rečenici iza riječi: »ovoga
Zakona« stavlja se zarez i briše riječ: »i«, a iza riječi: »sudionici rata«
briše se zarez i dodaju riječi: »i članovi obitelji sudionika rata od prije 9.
rujna 1943. do 15. svibnja 1945. umrlih poslije 15. svibnja 1945.«, te iza
riječi: »prebivalište« dodaju se riječi: »i žive«.

Članak 10.

U članku 37. stavku 1. na kraju rečenice umjesto
točke stav­lja se zarez i dodaju riječi: »a za članove obitelji sudionika rata
od prije 9. rujna 1943. do 15. svibnja 1945. umrlih poslije 15. svib­nja 1945.
iznosi 16,50% od proračunske osnovice.«

Članak 11.

U članku 47. stavku 2. na kraju rečenice umjesto
točke stav­lja se zarez i dodaju riječi: »a za članove obitelji sudionika rata
od prije 9. rujna 1943. do 15. svibnja 1945. umrlih poslije 15. svib­nja 1945.
iznosi 11,50% od proračunske osnovice.«

Članak 12.

Iza članka 47. dodaje se podnaslov: »3. Besplatni
udžbe­nici«, a članak 48.a mijenja se i glasi:

»Članak 48.a

Djeca osoba poginulih, umrlih ili nestalih pod
okolnostima iz članka 6., 7. i 8. ovoga Zakona imaju pravo na besplatne
obvezatne udžbenike za potrebe redovnog školovanja u osnovnim i sred­njim
školama.

Djeca mirnodopskih vojnih i civilnih invalida rata
čije je oštećenje organizma nastalo pod okolnostima iz članka 6., 7. i 8. ovoga
Zakona imaju pravo na besplatne obvezatne udžbenike za potrebe redovnog
školovanja u osnovnim i srednjim školama.

Pravo na besplatne obvezatne udžbenike za potrebe
redovnog školovanja u osnovnim i srednjim školama imaju i mirnodopski vojni
odnosno civilni invalidi rata čija je invalidnost nastupila pod okolnostima iz
članka 6., 7. i 8. ovoga Zakona.

Osobe iz stavka 1., 2. i 3. ovoga članka imaju pravo
na besplatne obvezatne udžbenike, ako to pravo ne mogu ostvariti po drugim
propisima i ako im redovni mjesečni prihodi po članu kućanstva ne prelaze
dvostruku svotu redovnih novčanih prihoda iz članka 34. stavka 1. točke 5.
ovoga Zakona.«

Članak 13.

Iza članka 48.a dodaju se podnaslovi i članci 48.b,
48.c, 48.d, 48.e, 48.f, 48.g, 48.h, 48.i i 48.j koji glase:

if !supportEmptyParas endif

*»4. Prednost pri upisu u obrazovne ustanove*

Članak 48.b

Djeca osoba poginulih, umrlih ili nestalih pod
okolnostima iz članka 6., 7. i 8. ovoga Zakona, djeca civilni invalidi rata
čije je oštećenje organizma nastalo pod okolnostima iz članka 8. ovoga Zakona,
djeca mirnodopskih vojnih i civilnih invalida rata I. skupine sa 100% oštećenja
organizma čije je oštećenje organizma nastalo pod okolnostima iz članka 6., 7.
i 8. ovoga Zakona, izrav­no se upisuju u srednje škole i visoka učilišta, pod
uvjetom da prijeđu bodovni, odnosno razredbeni prag, odnosno da zadovolje na
ispitu sposobnosti i darovitosti u srednjim školama u kojima se provodi
prijemni ispit.

Prednost
pri upisu u obrazovne ustanove iz stavka 1. ovoga članka, ne ulazi u upisnu
kvotu.

5.
Posebni dodatak

Članak
48.c

Djeca
osoba poginulih, umrlih ili nestalih pod okolnostima iz članka 6., 7. i 8.
ovoga Zakona i djeca civilni invalidi rata, čije je oštećenje organizma nastalo
pod okolnostima iz članka 8. ovoga Zakona, imaju pravo na posebni dodatak u
visini od 10% od proračunske osnovice za vrijeme redovnog školovanja u osnovnim
i srednjim školama ako nisu korisnici opskrbnine i ako im redovni mjesečni
prihodi po članu kućanstva ne prelaze dvostruku svotu redovnih novčanih prihoda
iz članka 34. stavka 1. točke 5. ovoga Zakona.

6. Stipendije

Članak
48.d

Djeca
osoba poginulih, umrlih ili nestalih pod okolnostima iz članka 6., 7. i 8.
ovoga Zakona, djeca mirnodopskih vojnih i civilnih invalida rata čije je
oštećenje organizma nastalo pod okolnostima iz članka 6., 7. i 8. ovoga Zakona
i mirnodopski vojni i civilni invalidi rata čije je oštećenje organizma nastalo
pod okolnostima iz članka 6., 7. i 8. ovoga Zakona, imaju pravo na stipendiju
tijekom redovitog studiranja na visokim učilištima ako im redovni mjesečni
prihodi po članu kućanstva ne prelaze dvostruku svotu redovnih novčanih prihoda
iz članka 34. stavka 1. točke 5. ovoga Zakona.

Uvjete i mjerila za ostvarivanje prava iz stavka 1.
ovoga članka propisuje ministar znanosti i tehnologije uz prethodnu suglasnost
ministra rada i socijalne skrbi.

7. Prednost
pri smještaju u učeničke, odnosno studentske domove

Članak
48.e

Djeca osoba poginulih, umrlih
ili nestalih pod okolnostima iz članka 6., 7. i 8. ovoga Zakona, djeca civilni
invalidi rata čije je oštećenje organizma nastalo pod okolnostima iz članka 8.
ovoga Zakona i djeca mirnodopskih vojnih i civilnih invalida rata I. skupine sa
100% oštećenja organizma, imaju prednost pri smješ­taju u učeničke, odnosno
studentske domove ako im redovni mjesečni prihodi po članu kućanstva ne prelaze
dvostruku svotu redovnih novčanih prihoda iz članka 34. stavka 1. točke 5.
ovoga Zakona.

8.
Prednost pri zapošljavanju

Članak
48.f

Tijela
državne uprave, tijela sudbene vlasti i druga državna tijela, tijela lokalne i
područne (regionalne) samouprave, javne službe, te pravne osobe u vlasništvu
ili pretežitom vlasništvu Republike Hrvatske obvezni su pri zapošljavanju pod
jednakim uvjetima dati prednost pri zapošljavanju:

1. djeci osoba poginulih, umrlih ili nestalih pod
okolnostima iz članka 6., 7. i 8. ovoga Zakona,

2. mirnodopskim vojnim i civilnim invalidima rata
čije je oštećenje organizma nastalo pod okolnostima iz članka 6., 7. i 8. ovoga
Zakona,

3. bračnom drugu i roditeljima osoba poginulih,
umrlih ili nestalih pod okolnostima iz članka 6., 7. i 8. ovoga Zakona.

Prednost ostvarivanja prava na zapošljavanje
ostvaruje se redoslijedom od točke 1. prema točki 3. ovoga članka pod uvjetom
da nema kandidata iz članka 38. Zakona o pravima hr­vat­skih branitelja iz
Domovinskog rata i članova njihovih obitelji koji imaju prednost.

Prednost pri zapošljavanju iz stavka 1. ovoga članka
može se ostvariti samo jednokratno, osim u slučajevima zasnivanja radnog odnosa
na određeno vrijeme, a ne mogu ga ostvarivati osobe kojima je radni odnos
prestao otkazom zbog skrivljenog ponašanja radnika, otkazom radnika ili
sporazumom.

Provedbu
odredaba ovoga članka nadzire inspekcija rada, odnosno upravna inspekcija, u
postupku i na način utvrđen odred­bama članka 38. Zakona o pravima hrvatskih
branitelja iz Domovinskog rata i članova njihovih obitelji.

9.
Prednost pri smještaju u domove socijalne skrbi

Članak
48.g

Vojni i
civilni invalid rata I. do IV. skupine čije je oštećenje organizma nastalo pod
okolnostima iz članka 5., 6., 7. i 8. ovoga Zakona, te roditelji i bračni drug
osoba poginulih, umrlih ili nes­talih pod okolnostima iz članka 5., 6., 7. i 8.
ovoga Zakona imaju prednost pri smještaju u domove socijalne skrbi.

10.
Oslobađanje plaćanja naknade za prenamjenu poljoprivrednog zemljišta

Članak
48.h

Vojni i
civilni invalidi rata oslobođeni su od plaćanja naknade za prenamjenu
poljoprivrednog zemljišta za izgradnju stambenoga, gospodarskoga, poslovnog ili
javnog objekta, pri dobivanju lokacijske dozvole sukladno Zakonu o
poljoprivrednom zemljiš­tu.

Pravo
iz stavka 1. ovoga članka može se ostvariti samo jedanput.

11. Posebni staž

Članak
48.i

Osobe
iz članka 8. stavka 1., točke 1. i stavka 2. članka 8. ovoga Zakona koje su kao
zaposlene odvedene u zatočeništvo, vrijeme provedeno u zatočeništvu računa se
kao staž osiguranja u dvostrukom trajanju, a ako nisu bile zaposlene vrijeme
provedeno u zatočeništvu računa se kao poseban staž u jednostrukom trajanju.

12.
Pravo na troškove prijevoza i pogreba

Članak
48.j

Ured
Vlade Republike Hrvatske za zatočene i nestale snosi troškove prijevoza i
pogreba posmrtnih ostataka civilnih žrtava iz Domovinskog rata na području
Republike Hrvatske, nakon postupka ekshumacije i identifikacije.«

Članak
14.

U
članku 56. stavku 1. iza riječi: »na naknadu troškova prijevoza;« dodaju se
riječi: »o načinu i postupku utvrđivanja posebnog staža;«.

Članak
15.

U
članku 58. stavku 4. umjesto riječi: »i« stavlja se zarez, a iza riječi:
»dodatak za pripomoć u kući« stavlja se zarez i dodaju riječi: »posebni dodatak
i novčana pomoć«.

Stavci
7. i 8. brišu se.

Članak
16.

Članak 62. mijenja se i
glasi:

»U
slučaju smrti korisnika prava iz ovoga Zakona prestanak prava utvrđuje se
zaključno zadnjim danom u mjesecu u kojem je korisnik umro.

Dospjele,
a neisplaćene svote novčanih primanja iz ovoga Zakona mogu se isplatiti članovima
obitelji koji su s korisnikom do njegove smrti živjeli u zajedničkom kućanstvu,
na njihov zahtjev.«

Članak
17.

U
članku 64. riječi: »i pravo na doplatak za djecu« brišu se.

Članak
18.

Članak 73.
mijenja se i glasi:

»Činjenica
da je bolest nastala, pogoršala se, odnosno pojavila pod okolnostima iz članka
7. stavka 1. ovoga Zakona utvrđuje se samo na osnovi medicinske dokumentacije
koja potječe iz vremena službe u oružanim snagama Republike Hrvatske ili iz
vremena od trideset dana nakon otpuštanja iz oružanih snaga.

Činjenica
da je bolest nastala, pogoršala se, odnosno pojavila pod okolnostima iz članka
8. stavka 2. ovoga Zakona utvrđuje se samo na osnovi medicinske dokumentacije
koja potječe iz vremena zlostavljanja odnosno otpusta iz zatočeništva ili iz vremena
od trideset dana nakon zlostavljanja, odnosno otpusta iz zatoče­ništva.

Iznimno
od odredbe stavka 2. ovoga članka činjenica da je bolest PTSP nastala,
pogoršala se odnosno pojavila pod okolnostima iz članka 8. stavka 2. ovoga
Zakona može se utvrditi na osnovi medicinske dokumentacije koja nije starija od
dvije godine nakon zlostavljanja, odnosno otpusta iz zatočeništva.«

Članak
19.

U članku 74. stavku 3. na
kraju umjesto točke stavlja se zarez i dodaju riječi: »ako su iz te
dokumentacije vidljive okolnosti stradavanja«.

Članak 20.

Članak 75. mijenja se i
glasi:

»Zahtjev
za priznavanje svojstva mirnodopskoga vojnog invalida po osnovi oštećenja
organizma nastaloga zbog bolesti dobivene, odnosno pogoršane ili ispoljene pod
okolnostima iz članka 7. stavka 1. ovoga Zakona može se podnijeti nakon
otpuštanja iz oružanih snaga Republike Hrvatske, a najkasnije u roku od pet
godina od dana otpuštanja iz oružanih snaga.

Zahtjev
za priznavanje prava na obiteljsku invalidninu po osnovi osobe koja je od
bolesti dobivene, odnosno pogoršane ili ispoljene pod okolnostima iz članka 7.
stavka 1. ovoga Zakona, umrla u roku od godinu dana od otpuštanja iz oružanih
snaga Republike Hrvatske, može se podnijeti u roku od pet godina od dana smrti
te osobe.

Zahtjev
za priznavanje prava na obiteljsku invalidninu po osnovi osobe koja je od
bolesti dobivene, odnosno pogoršane ili ispoljene pod okolnostima iz članka 8.
stavka 2. ovoga Zakona, umrla u roku od godinu dana od dana zlostavljanja,
odnosno otpuštanja iz zatočeništva, može se podnijeti u roku od pet godina od
dana smrti te osobe.

Pod
otpuštanjem iz oružanih snaga podrazumijeva se prekidanje obveze služenja
vojnog roka, otpuštanje ročnika nakon odsluženja vojnog roka ili zbog
nesposobnosti za vojnu službu i otpuštanje vojnog obveznika s vojne vježbe u
vojnim postrojbama, odnosno vojnim ustanovama.«

Članak
21.

U
članku 79.stavku 1. iza riječi: »dodatak za pripomoć u kući« stavlja se zarez i
dodaju riječi: »posebni dodatak i novčanu pomoć«.

Članak
22.

Članak 92. mijenja se i glasi:

»Troškovi
u svezi s radom liječničkih povjerenstava, troš­kovi medicinskih ispitivanja
obavljenih po uputi liječničkih povjerenstava iz članka 76. stavka 2. i članka
77. stavka 1. i 2. ovoga Zakona, troškovi platnog prometa, te troškovi tiskanja
tiskanica za izvršavanje rješenja po ovom Zakonu, isplaćuju se iz sredstava
osiguranih prema članku 4. ovoga Zakona.«

Članak
23.

Iza
članka 98. dodaje se naslov i članak 98.a koji glase:

 » IX.a KAZNENE ODREDBE

Članak
98.a

Novčanom
kaznom od 2.000,00 do 100.000,00 kuna kaznit će se pravna osoba, a novčanom
kaznom od 300,00 do 10.000,00 kuna kaznit će se za prekršaj odgovorna osoba u
pravnoj osobi ili čelnik tijela, ako:

1. pri
upisu u obrazovne ustanove postupi protivno odredbi članka 48.b ovoga Zakona,

2. pri
smještaju u učeničke odnosno studentske domove postupi protivno odredbi članka
48.e ovoga Zakona,

3. pri
zapošljavanju postupi protivno odredbi članka 48.f ovoga Zakona,

4. pri
smještaju u domove socijalne skrbi postupi protivno odredbi članka 48.g ovoga
Zakona.«

Članak 24.

Zahtjev za priznavanje svojstva civilnog invalida
rata po osnovi oštećenja organizma nastalog zbog bolesti dobivene, odnosno
pogoršane ili ispoljene pod okolnostima iz članka 8. stavka 2. Zakona o zaštiti
vojnih i civilnih invalida rata (»Narodne novine«, br. 33/92., 77/92., 58/93.,
2/94., 76/95. i 108/95.) može se podnijeti u roku od 6 mjeseci od dana stupanja
na snagu ovoga Zakona.

Zahtjev za priznavanje prava na obiteljsku
invalidninu po osnovi osobe koja je od bolesti dobivene, odnosno pogoršane ili
ispoljene pod okolnostima iz članka 8. stavka 2. Zakona o zaštiti vojnih i
civilnih invalida rata (»Narodne novine«, br. 33/92., 77/92., 58/93., 2/94.,
76/95. i 108/95.), umrla u roku od godinu dana od dana zlostavljanja odnosno
otpuštanja iz zatočeništva, a protekao je rok iz članka 75. stavka 3. toga
Zakona, može se podnijeti u roku od 6 mjeseci od dana stupanja na snagu ovoga
Zakona.

Članak 25.

Stupanjem na snagu ovoga Zakona nadležni ured državne
uprave u županiji, odnosno nadležno upravno tijelo Grada Zagreba, po službenoj
dužnosti provest će postupak i u roku od 6 mjeseci od dana stupanja na snagu
ovoga Zakona donijet će novo rješenje o pravu na osobnu invalidninu, dodatak za
njegu i pomoć druge osobe i ortopedski dodatak, za korisnike tih prava koja su
ostvarili do stupanja na snagu ovoga Zakona, a kojima je postotak oštećenja
organizma utvrđen za stalno zbog PTSP ako je PTSP djelomično ili u cijelosti
utjecao na ukupni postotak oštećenja organizma.

Rješenja donijeta na temelju stavka 1. ovoga članka
podliježu reviziji. Reviziju obavlja nadležno ministarstvo. Ako je protiv
prvostupanjskog rješenja podnijeta žalba, o reviziji i žalbi rješava se istim
rješenjem.

Ako
vojni, odnosno civilni invalid rata u postupku iz stavka 1. i 2. ovoga članka
ne pristupi pregledu ili na drugi način onemogući da nadležno liječničko
povjerenstvo dade nalaz i mišljenje, donijet će se rješenje o prestanku prava.
Pravo prestaje od prvog dana idućeg mjeseca od donošenja prvostupanjskog
rješenja.

Kada se pravo po rješenju donijetom po odredbama
ovoga članka smanjuje ili gubi, pravo se smanjuje ili gubi od prvog dana idućeg
mjeseca nakon konačnosti prvostupanjskog rješenja.

Članak 26.

U članku 3. Zakona o izmjenama i dopunama Zakona o
zaštiti vojnih i civilnih invalida rata (»Narodne novine«, br. 58/93.) riječi:
»odnosno nabavu udžbenika uz popust« brišu se.

Članak 27.

U članku 5. stavku 1., članku 8. stavku 1., članku
12. stavku 1., točki 2., 4., 5. i 6., članku 15. stavku 2., članku 19. stavku
1., članku 70. stavku 1. i članku 72. stavku 1., 3. i 4. iza riječi: »rane«
riječ: »povreda« u odgovarajućem padežu briše se, a u članku 6. stavku 1. iza
riječi: »ranjena« riječ: »povrijeđena« briše se.

U članku 72. stavku 3. riječi: »članka 5. stavka 1.
točke 3.« zamjenjuju se riječima: »članka 5. stavka 1. točke 2.«, a iza riječi:
»ranjavanja« riječ: »povređivanja« briše se.

Članak 28.

Ovlašćuje se Odbor za zakonodavstvo Hrvatskoga sabora
da utvrdi i izda pročišćeni tekst Zakona o zaštiti vojnih i civilnih invalida
rata.

Članak 29.

Ovaj Zakon stupa na snagu osmoga dana od dana objave
u »Narodnim novinama«, a odredbe članka 8., 9., 10. i 11. ovoga Zakona
primjenjuju se od 1. lipnja 2003.

Klasa: 562-01/02-01/02
Zagreb, 12. lipnja 2003.

HRVATSKI SABOR

Predsjednik
Hrvatskoga sabora  **Zlatko** **Tom****či****ć,** v. r.

Zakon, NN 103/2003-1367